
A református egyház szerepe az újraindult népfőiskolai mozgalomban. A hazai népfőiskolai mozgalmak református vonala

A 21. századi globális jelenségek, illetve a lokális közösségek újrafelfedezése teremtette változásokra, kihívásokra a hazai, így a református egyház által szervezett népfőiskolák különbözőképpen próbálnak reagálni.
A népfőiskolai gondolat lényege részben ennek színterét megteremteni, lehetőséget adni a közösségformálási szándéknak.
Az emberek számára napjainkban az átélhető egységet a helyi közösségi szint jelentheti, ott tapasztalhatják meg, hogy képesek hatással lenni a közéleti, gazdasági, kulturális, szociális viszonyokra, illetve ez jelenti a gyakorlati munkavégzés terét, keretét is.
A dolgozatban a „folkehøjskole” eredeti mintájára is visszautalva, a magyar történeti háttér áttekintésén keresztül szeretném bemutatni a népfőiskolák értékképviseletét, nevelési elveit, aktualitásukat, vagyis mindazt a többletértéket, mely működőképes 170 év után is, s amit az Európai Unió is preferál oly módon, hogy a felnőttek képzését támogató programját Grundtvigról, a népfőiskolák atyjáról nevezte el.
A dolgozatban az alábbi kérdéseket igyekeztem megválaszolni: Milyen funkciója van az újraindult református népfőiskoláknak? Mi a népfőiskolák célja, változott-e a korábbi mozgalom időszakához képest? Mi a célcsoport? Kiket érnek el? Mit tud megvalósítani kitűzött céljaiból a hazai mozgalom református vonala?
Kutatás során a releváns szakirodalom áttekintése, a sárospataki „református szekció” munkájának, a Váci Református Népfőiskola meglátogatása feltérképezése, helyszíni vizsgálata mellett a két református népfőiskola vezetőivel való interjúkészítés történt meg.
Mindezek alapján megállapíthatjuk, hogy az egyház szerepvállalásának ebben a munkában nem csak múltja, hanem legitimációja és jelene is van, jövőbeli tevékenységét pedig elősegíti, megalapozza, hogy az egyház helyzetéből adódóan átlátja a közösség szükségleteit, ismeri a helyi lakosságot, adottságait és igényeit, ezért képes közösséget szervezni, megerősíteni és szervezőerejével mozgósítani az emberi kapcsolatokat, tevékenységével pedig választ tud adni a valós egyéni szükségletekre.



